RB7 var en videreutvikling av forrige års modell, RB6, som igjen var basert på Red Bull RB5. Endringene på RB7 var påkrevet som følge av regelendringer. Forbudet mot doble diffusere medførte en enklere diffuserversjon, som gjorde det mulig for teamet igjen å bruke et trekkstang- (pullrod)-basert hjuloppheng bak, som i 2009. Ved lanseringen hadde bilen fremdeles et enkelt eksossystem med rør som kom ut gjennom sidepodene, men allerede på den andre testdagen la Red Bull til en karbonfiberkanal på gulvet som ledet og spredte eksosen ut over diffuseren, uten å bli påvirket av luftstrømmene som passerte over eksosstrømmen.